পূর্ব পাকিস্তান পর্বে ১৯৬৯ থেকে ১৯৭১ পর্যন্ত সোচ্চারভাবে চলচ্চিত্র সংসদ আন্দোলন, বিশেষ করে দেশের বিভিন্ন অঞ্চলে শাখা গঠন, সমাজের নানা স্তরে আন্দোলনকে ছড়িয়ে দেওয়া এবং ‘চলচ্চিত্র পরিষদ’২৩ ও ‘চলচ্চিত্র সংসদ ফেডারেশন’ গঠন করে সরকারের ‘চলচ্চিত্রের কণ্ঠরোধের বিরুদ্ধে তীব্র আন্দোলন গড়ে’ তোলার কাজটি করা যায়নি মূলত এ কারণেই যে, তখন একটি ক্রান্তিকাল অতিক্রম করছিল এই অঞ্চলের সমাজবাস্তবতা। পূর্ব পাকিস্তান থেকে অঞ্চলটি ধীরে ধীরে বাংলাদেশে পরিণত হওয়ার প্রক্রিয়ার মধ্যে প্রবেশ করেছিল। গণআন্দোলন, নির্বাচন, মুক্তিযুদ্ধ, স্বাধীনতা অর্জন তখনকার সবচেয়ে প্রয়োজনীয় ঘটনাক্রম। এই ঘটনাক্রমের সর্বশেষ পরিণতি স্বাধীনতা অর্জন তথা বাংলাদেশের অভ্যুদয়। এই অভ্যুদয়ই চলচ্চিত্র সংসদ আন্দোলনকে নতুন এক পর্বের সামনে দাঁড় করিয়ে দেয়।